Lofpsalm 103:1, 2.
Skriflesing: Hebreërs 4: 14 tot 5: 11 en Hebreërs 6: 17 tot 7: 12
Teks: Hebreërs 7: 11, 12
... waarom was dit nodig dat 'n ander priester moes opstaan volgens die orde van Melgisedek, en dat hy dit nie volgens die orde van Aäron genoem word nie? Want met verandering van die priesterskap kom daar noodsaaklik ook verandering van wet; ...
Elke mens kom soms op 'n punt waar hy sit en dink oor sy lewe - en oor sy sondes.
In ons eerlikheid teenoor onsself, is daar altyd dinge wat grof hinder, want ons loop ons in onsself vas teen sondes wat maar net nie tot rus wil kom nie.
Dan twyfel ons soms aan onsself en aan ons saligheid.
Dis waar hierdie gedeeltes wat ons gelees het, inpas. Die Hebreërbrief het eers gepraat van die ewige rus wat ons moet ingaan. En, omdat die Here ons ook in ons swakheid en tywfel ken, kom Hy nou met hierdie betoog oor die groot Hoëpriester.
Die Here wil jou laat verstaan dat jy natuurlik in die ewige rus sal ingaan, want jy het 'n Hoe"priester wat die deure vir jou oop gemaak het om in die rus te kan ingaan.
Ons gee in hierdie rpeek aandag aan die volgende:
1. Kyk eerste na die verskil tussen die Hoëpriester Jesus, en die Joodse hoëpriesters.
2. Waarom word Jesus in hierdie deel van die Bybel telkens 'n Hoëpriester volgens die orde van Melgisedek genoem?
3. Nou kyk ons na Jesus se amp as Koning.
4. Kom ons kyk nou na die betekenis daarvan dat Jesus volgens die orde van Melgisedek is.
Die Here sluit in die geleesde gedeeltes heeltemal aan by ons menslike geaardheid. Hy weet ons glo dikwels nie maklik aan 'n saak nie, en dan wil ons die saak eers na alle kante toe beredeneer. Presies dit gebeur ook hier.Die Here wil eers hê dat ons die verskil tussen Jesus en 'n gewone aardse priester moet sien. Die boodskap wat daaruit voortkom is: Ons kan gerus aan die belydenis van verlossing vashou, want ons Hoëpriester, Jesus, het deur die hemele gegaan.
Onthou nou net eers dat hierdie brief aan Jode geskryf was, en daarom sluit die inhoud ook sterk aan by alles wat die Jode geglo het. Die Jode het ook hoëpriesters gehad.
Hulle het in die heilige der heilige ingegaan.
Hier in die heilige der heilige het die menslike hoëpriester sinnebeeldig versoening bewerk deur bloed op die ark te sprinkel.
En as hulle klaar was met hulle werk daar, het hulle weer teruggekom.
Maar met Jesus Christus was dit heeltemal anders.
Hy het nie in die tempel in die allerheiligste ingegaan om bloed op die altaar te sprinkel nie.
Hy het op die aarde sy eie liggaam as offer gegee, en toe het Hy met sy eie liggaam na die hemel toe gegaan, om versoening tussen ons en God te gaan bewerk.
Hy het nie weer teruggekom nie. Hy bly voor God se troon, waar Hy priesterlik vir ons intree.
Daarmee het die troon van God ook verander.
In die Ou Testament is dit 'n troon van oordeel, want ons gaan daar geoordeel word oor al ons sondes.
Maar hier in Hebreërs 4: 16 word die troon van die Here heeltemal ander beskryf. Dis 'n troon van genade:
Laat ons dan met vrymoedigheid na die troon van genade gaan..
Ons hoef nie meer die Here te vrees as die ongenaakbare God wat oordeel oor alle ongeregtigheid nie, want in ons geval het ons 'n Hoëpriester wat ons kan help (vers 15). Hy kan en het ons met God versoen.
Hoekom het Jesus ons sondes met God versoen?
Omdat Hy met ons swakhede medelye het.
M.a.w. Hy het begrip vir ons stryd teen verkeerde dinge, en dan veral begrip vir ons verloorslae, want hierdie Hoëpriester ken leed.
Hy is ook versoek.
Die sonde het Hom ook bestorm.
Satan het elke moontlike aanslag op Hom afgestuur, maar Hy het nooit sonde gedoen nie.
Dis waar sy krag ook is: Hy kan ons verlos, want Hy kan die sonde hanteer.
Dis waar die slot van hoofstuk 4 vandaan kom:
Julle kan maar met vrymoedigheid na God toe gaan.
Ons Hoëpriester het die troon van God 'n genadetroon gemaak.
Hy pleit en bid daar vir jou met sy krag waarmee Hy ook jou sondes van jou af kan wegneem.
Kom ons kyk eers wie was Melgisedek.
Sy naam beteken: koning van geregtigheid.
Hy is koning van Salem, die latere Jerusalem. Salem beteken vrede.
Ons lees van hierdie merkwaardige man in die Ou Testament. Nadat Abraham Lot verlos het, het hy op sy terugtog in die koningslaagte twee konings ontmoet. Hulle het Abraham tegemoetgetrek. Die een was die koning van Sodom. En die ander een was die koning van Salem: Melgisedek.
Dit is 'n baie merkwaardige ontmoeting, want ons lees nooit voor die tyd of na die tyd weer van hierdie man, Melgisedek, nie.
Wat die ontmoeting nog meer merkwaardig maak, is die feit dat hierdie koning ook 'n priester is van God, die Allerhoogste.
Hy en Abraham aanbid en dien dieselfde God.
Daar is dus in die heidense land 'n stadskoning wat die ware God ken en dien - Dit is 'n verrassing, maar 'n feit.
Melgisedek tree met groot waardigheid op.
Hy gee aan Abraham brood en wyn en seën hom.
Deurentyd is ons daarvan bewus dat hierdie Melgisedek Abraham se meerdere is.
Hy seën Abraham nie net nie, hy neem ook tiendes vir God by Abraham!
Melgisedek was dus 'n regstreekse verteenwoordiger van God.
Melgisedek was priester volgens 'n bepaalde orde.
In Abraham was ook 'n bepaalde priesterorde teenwoordig, naamlik die van Levi.
Dit is 'n priesterskap van versoening.
En dit was ook 'n priesterskap wat van geslag tot geslag oorgerf is.
Maar die priesterskap van Melgisedek was meer as dit.
Dit was nie 'n priesterskap wat hy geërf het nie, God het dit aan hom opgedra.
Dit was 'n priesterskap van toewyding aan God wat met geregtigheid en vrede gepaard gaan.
Melgisedek staan dus vir die oorspronklike priesterskap.
Dit was die soort priesterskap wat die gelowiges voor die sondeval gehad het.
Daarna het die priesterskap van Aäron eers gekom.
Jesus Christus was ook op die manier priester van God.
Hy is van ewigheid af deur God aangestel en erken as Priester wat voorspraak en versoening vir almal wat aan Hom behoort, moes doen.
Jesus was in die uitoefening van sy amp priester volgens dieselfde orde as Melgisedek.
Jesus was nie net priester, soos wat Melgisedek priester was nie.
Hy was ook koning soos Melgisedek.
Melgisedek was juis in God se Naam ook Koning van geregtigheid.
Melgisedek was nie, soos al die konings van sy tyd, 'n despoot nie.
Daarom word hy deur God in die Ou testament al ingevoer om te preek van die ware Koning en die ware Priester van God wat later sou kom.
Melgisedek se persoon is dus in 'n sekere sin profeties en voorspellend van Jesus wat sou kom.
Dit is waarom daar in Hebreërs 7:3 staan dat Melgisedek sonder vader of moeder was.
Dit beteken nie dat hy geen aardse vader of moeder gehad het nie.
Hy was 'n mens presies soos ons.
Maar hy was in sy amp uniek.
Hy het nie in sy amp 'n voorsaat of 'n nasaat gehad nie. M.a.w. hy het nie sy priester koningskap van iemand af geërf, soos wat die Jode gewoond was nie.
En hy het ook nie 'n seun gehad wat sy ampte weer van hom af geërf het nie.
Daarom staan hier dat hy geen geslagsregister gehad het wat hy as bewys kon indien waar hy sy amp vandaan gekry het nie.
Met Jesus was dit presies ook so.
Hy is ook volgens die orde van Melgisedek, want daar is geen Leviet in sy ouers, dat Jesus kon sê dat hy die priesterskap van die persoon geërf het nie.
Net so was daar al vir jare geen koning in Jesus se voorsate, dat Hy Hom daarop kon beroep dat Hy die koningskap van hierdie man af geërf het nie.
Hy was deur God aangekondig (die engel aan Maria en Josef).
En het as sulks kom leef en sy amp uitgevoer - heeltemal uniek.
Hoofstuk 4 begin met die woorde:
Daarna word hierdie saak, naamlik dat ons in die ewige rus moet ingaan, uitgebou.
Dis waarom hoofstuk 4:14 leer dat ons 'n groot Hoëpriester het wat deur die hemele deurgegaan het, naamlik Jesus Christus.
Dis ook waarom hierdie hoofstuk leer dat hierdie Hoëpriester die deur vir ons oopgemaak het om ook daar in te gaan.
Hierdie saak word nou aanhoudend al hoe meer uitgebou. Hoofstuk 6 begin met die woorde:
Daarom moet ons nie bly by die begin van die prediking angaande Christus nie, maar na die volmaaktheid voortgaan...
Dan kom hoofstuk 7 weer as 'n bevestiging van alles.
Die Jode wat die brief gelees het, word daaraan herinner dat Melgisedek priester en koning van geregtigheid was, en dat hy oor die stad van vrede geregeer het.
Hulle word dan verder geleer dat hierdie Melgisedek, wat so hoog aangeskryf staan by die Jode, net 'n voorloper was van die ware Priester en Koning van die Here, naamlik Jesus.
Daarna word daar weer breedvoerig verduidelik hoe Jesus net soos Melgisedek sy amp volmaak uitgevoer het, sodat ons met God versoen is, sodat ons in die ewige rus kan ingaan.
Let op hoe geweldig aktueel die toepassing van hierdie stuk openbaring op ons as moderne Christene is:
Ons priester Koning was nie 'n afskaduwing soos Melgisedek nie.
Hy is God uit die hemel.
En sy amp hou stand tot in ewigheid.
Hy voer dit vandag nog in die hemel uit,
waar Hy vir u bid,
en sy versoening aan God bied in die plek van ons sondes.
Maar, geliefdes, dan moet u ook onthou dat Jesus Koning is.
Hy regeer oor u.
Hy eis dus as u Koning van u om in sy Naam gehoorsaam aan God te wees.
Hy gaan u ook as Koning regverdig straf as u sy wette nie gehoorsaam nie.
En dan moet u ook onthou dat hy in sy almagtige koningskap soveel sterkte het dat nie u of iemand Hom in sy oordeel kan teenstaan nie net soos wat die hele mag van die hel Hom nie in sy versoeningswerk kan keer of teëstaan nie!
In die toekoms sal dit al hoe moeiliker wees om te glo, want die ontwikkeling in die we^reld gaan so wees dat die gelowige al hoe moeiliker gaan kry om sy geloof te beoefen.
Die groeiende mag van die antichris gaan ook die klimaat waarin ons leef so versondig dat daar swaar druk op mense gaan wees om saam te loop in die sonde en om nie aan God gehoorsaam te wees nie.
Veral vir daardie dae moet u onthou:
Jesus u Hoëpriester het in sy priesterskap die poorte van die ewige rus vir u oopgemaak.
En Jesus Christus u Koning regeer met sy almag oor almal ook oor die antichris.
Daar sal 'n dag kom wanneer die Here u regverdig gaan verklaar, en alle magte van sonde en van dood gaan vernietig.
Datum: 25 Mei 2003.